主日學

主日學係基督教教會喺主日朝早喺教堂或其他地方進行嘅宗教教育，通常喺主日崇拜之前或之後舉行。主日學嘅形式多元化，每間教會都有唔同，內容多數以查經、教授基本《聖經》內容為主，並由教會指定嘅小組組長、執事、傳道人或牧師負責任教。

天主教講主日學通常係指兒童主日學，基督新教就由學前幼童到長者嘅主日學都有。

由來
主日學嘅設立，源於十八世紀英國有好多貧窮工人家庭無法為仔女提供教育同照顧。有一個叫雷克士嘅信徒，有一日佢喺工廠附近睇見一班細路喺度玩。佢哋都係工廠女工嘅仔女，父母為咗生活，唔能夠照顧佢哋，任由佢哋喺外面玩，或者淪為廉價童工，有啲喺街頭成群結黨搞事。雷克士見到呢班細路嘅需要，決意為佢哋提供教育嘅機會。

1780年，雷克士聘請咗四位女教師，以每日一先令為謝禮，開始利用主日崇拜前後嘅時間，教導六至十四歲嘅細路識字、學習聖經，並培育佢哋嘅品德同待人接物嘅態度，亦間接噉照顧佢哋。雖然佢哋每個禮拜只可以上一日，但係佢哋嘅行為已經有改變。城裏面嘅警察同雷克士講，細路已經冇再打交同偷嘢。

三年之後，雷克士喺雜誌分享主日學嘅故事同三年嚟推行主日學嘅經驗。隨即有好多教會開展主日學教育事工，成為主日學運動嘅開頭。其後主日學邁進美國教會，再由美國教會推動發展到世界各地，至今已經有二百幾年歷史。藉住主日學，興起咗無數嘅信徒同領袖。

啟發課程

基督教
天主教
教育